Lajoska gróf
Egyik váradi lapból: Tisza Kálmán kedvenc fiát,
a nyalka Lajos grófot, az ő városába hozta el 
huszárnak stb. (Kéthasábos hír)

Milyen eset! Ilyen nem történt
Az ég alatt s a föld fölött,
Lajos gróf, a legifjabb Herbert,
Egyenruhába öltözött.
Bámulj, világ! A nyalka úrfi
Csizmát és sarkantyút kapott,
Milyen eset!... Két hasáb hírben
Írnak felőle a lapok.

Tisza Lajos freiwillig úrnak
Ez ünneplés mi jól esik,
Hogy ifjui botorkázásit
Míly mély áhítattal lesik,
Óvodától ─ a kaszárnyáig
Milyen hallatlan karriér...
Bizony-bizony, valamit máma
Csak a Herbertség, ami ér.

A daliás Lajoska grófról
Zeng majd az ének még sokat,
Mint szorít le a küzdőtérről,
Akik különbek, másokat.
Miként halad hír s vagyon útján,
Elérve mindent, mit akar
S mint nézi ezt semmit se téve,
Örökre tűrve a magyar.

Lajoska gróf, Ön bizonyára,
Ha tanult, se sokat tanult,
De azt tudja, hisz tudni kéne,
Hogy mit tanít s beszél a múlt.
Szegre tüzött bihari pontok...
Nem kell mementó semmi más,
Hejh, de jól is fizet minálunk
- Lajoska gróf - az árulás!!...
Versek